Suzuki FXR150

Suzuki FXR150 "Cybermatic Sports Cruiser" adalah sebuah motosikal sport kecil yang menggunakan enjin 4 lejang 147 cc silinder tunggal DOHC 4 injap. DIkeluarkan di Malaysia oleh Lion Suzuki Motor Sdn Bhd dengan menggunakan 75% komponen buatan tempatan, ia dijual dengan harga sekitar RM9000. Sepanjang tempoh pengeluaran, ia merupakan satu-satunya motosikal sport kecil 4 lejang di Malaysia pada masa tersebut dan hanya bersaing dengan model-model sport 2 lejang seperti Honda NSR150R dan Yamaha TZM150. Enjin yang sama turut digunakan pada motosikal kapcai Suzuki Belang R150 beberapa tahun kemudian.

Spesifikasi teknikal 
 Kuasa kuda: 20 bhp (14.9 kW)@ 12,500 rpm
 Kilasan: 18 N-m (1.27 kgf-m) @ 10,000 rpm
 Jenis enjin: 4 lejang DOHC 4 injap silinder tunggal sejukan minyak
 Lubang x lejang: 62.0 x 48.8 mm
 Sesaran: 147.3 cc
 Nisbah mampatan: 10.7:1
 Transmisi: 6 kelajuan
 Brek: Cakera (depan dan belakang)
 Sistem gantungan (hadapan): Teleskopik
 Sistem gantungan (belakang): Monoshock
 Sistem penghidup: Elektrik dan tendang
 Sistem penyalaan: CDI
 Kapasiti tangki bahan api: 15 liter
 Berat kering: 118 kg

Sepintas lalu 

Suzuki FXR150 menggantikan model 2 lejang Suzuki RG150/RGV150 yang lebih besar sedikit dari segi saiznya. Ia menampilkan papan pemuka digital sepenuhnya yang memaparkan tolok bahan api, takometer, meter laju, odometer dan kedudukan gear. Kelajuan maksimum dianggarkan sekitar 140 - 160 km/j, bergantung kepada berat penunggang serta faktor-faktor lain seperti tiupan angin. Kerangkanya adalah jenis keluli potongan kekotak yang menyerupai kerangka model-model motosikal sport yang lain, manakala lengan auyn yang digunakan berbentuk seperti pisang. Enjinnya turut dilengkapi transmisi manual 6 kelajuan dengan nisbah gear yang agak rapat, di samping sistem penghidup elektrik dan tendang. Selain itu, Suzuki FXR150 menggunakan sistem sejukan gabungan udara dan minyak melalui penggunaan radiator minyak pelincir kecil bagi membantu menyejukkan enjin dengan lebih baik tanpa menggunakan sistem sejukan air yang memerlukan penyelenggaraan yang kerap, di samping sirip-sirip sejukan udara sedia ada pada enjin.

Lihat juga 
 Suzuki Belang R150

Motosikal Suzuki